जिस प्रकार भगवान विष्णु को प्रसन्न करने के लिए एकादशी व्रत किया जाता है, उसी प्रकार भगवान शिवजी को प्रसन्न करने के लिए ‘प्रदोषव्रत’ किया जाता है। प्रदोष-काल में शिवजी के पूजन का बड़ा माहात्म्य है। ‘प्रदोषो वै रजनीमुखम्’ रजनी मुख को प्रदोष कहते हैं। संध्या और रात्रि के मिलन समय को ‘प्रदोषकाल’ कहते हैं। त्रयोदशी के दिन सूर्यास्त के तीन घड़ी पूर्व स्नानादि से पवित्र होकर श्रीगणेश जी का पूजन करना चाहिये। कभी-कभी द्वादशी में भी संध्या समय सूर्यास्त से पूर्व त्रयोदशी तिथि के आगमन पर प्रदोष व्रत हो जाता है। अतः सभी नर-नारियों को अपने परम अभ्युदय तथा कौटुम्बिक सुख-शांति के लिए शुक्ल पक्ष और कृष्ण पक्ष की त्रयोदशी को यह प्रदोष व्रत अवश्य करना चाहिये।